Illum l-Unjoni Ewropea ħabbret it-tnedija tal-Programm Pilota tal-“Inizjattiva ta' Riċerka Afrikana għall-Eċċellenza Xjentifika” (African Research Initiative for Scientific Excellence, ARISE) b'kontribuzzjoni ta' EUR 25 miljun. L-ARISE se tagħti l-opportunità lix-xjentisti Afrikani li għadhom fil-bidu tal-karriera tagħhom li jagħmlu riċerka avvanzata madwar l-Afrika. Il-programm se jiġi implimentat mill-Akkademja Afrikana tax-Xjenzi bid-direzzjoni strateġika tal-Unjoni Ewropea u tal-Unjoni Afrikana. Il-Kummissarju għas-Sħubijiet Internazzjonali, Jutta Urpilainen, qalet: “Il-potenzjal tal-eċċellenza tar-riċerka fl-Afrika hija sinifikanti, u se tkun xprun ewlieni tal-iżvilupp u t-tkabbir. Il-programm pilota ARISE huwa stadju importanti għax-xjenzati Afrikani fil-bidu tal-karrieri tagħhom, u għandu l-għan li jsaħħaħ il-bażi tax-xjenza u tal-innovazzjoni tal-Afrika. Dan huwa pass maġġuri għall-kooperazzjoni akkademika u xjentifika bejn l-UE u l-Afrika biex jinħolqu soċjetà u ekonomija msejsa fuq l-għarfien.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, enfasizzat li: “Din l-inizjattiva hija konformi ma' sforzi oħra li jinsabu għaddejjin, pereżempju fil-kuntest tad-Djalogu ta' Politika ta' Livell Għoli bejn l-UE u l-UA dwar ix-Xjenza, it-Teknoloġija u l-Innovazzjoni, b'investimenti ta' aktar minn EUR 1,8 biljun. Din se tappoġġa lil xjenzati Afrikani u l-kapaċità tagħhom li jikkontribwixxu b'riċerka avvanzata, isaħħu l-potenzjal tagħhom li jibbenefikaw mill-istrumenti ta' riċerka u innovazzjoni tal-UE, kif ukoll jirfdu l-kollaborazzjoni fuq livell ekwu mal-kontinent Ewropew.” Permezz tal-programm, 40 talent żgħażugħ u żagħżugħa emerġenti fil-qasam tar-riċerka, xjenzati fil-bidu tal-karrieri tagħhom u l-ideat tagħhom se jingħataw l-opportunità li jiġu rikonoxxuti u li jiżviluppaw ruħhom aktar bis-saħħa ta' għotjiet. Il-benefiċjarji se jintgħażlu abbażi tal-eċċellenza xjentifika f'kompetizzjoni miftuħa għall-kontinent kollu. Il-karatteristiċi ewlenin ta' dan il-programm jinkludu: L-ARISE hija mnebbħa mill-approċċ ta' suċċess tal-Kunsill Ewropew tar-Riċerka (European Research Centre, ERC). L-ERC ilu mill-2007 jinkoraġġixxi r-riċerka tal-ogħla kwalità permezz ta' finanzjament kompetittiv u l-appoġġ ta' riċerka fil-fruntieri tal-għarfien immexxija minn riċerkaturi fl-oqsma kollha abbażi tal-eċċellenza xjentifika. Il-programm huwa konformi mal-kooperazzjoni fit-tul bejn l-UE u l-Unjoni Afrikana fl-ambitu tad-Djalogu Politiku ta' Livell Għoli dwar ix-Xjenza, it-Teknoloġija u l-Innovazzjoni. Id-Djalogu ilu l-pjattaforma fejn isiru skambji regolari dwar il-politika tar-riċerka u tal-innovazzjoni mill-2010 - bil-għan li jfassal u jimplimenta prijoritjiet konġunti fit-tul li jsaħħu l-kooperazzjoni bejn l-Afrika u l-Ewropa. Wara l-Laqgħa Ministerjali dwar ir-Riċerka u l-Innovazzjoni (R&I) tas-16 ta' Lulju 2020 bejn l-UE u l-UA, u skont l-abbozz ta' komunikazzjoni tal-UE dwar l-Istrateġija komprensiva mal-Afrika, l-enfasi mġedda tal-azzjonijiet kollaborattivi tar-R&I se tkun fuq l-erba' oqsma prijoritarji tas-saħħa pubblika, tat-tranżizzjoni ekoloġika, tal-innovazzjoni u t-teknoloġija u tal-kapaċitajiet għax-xjenza. Il-linja ta' ħsieb komuni li tgħaqqad l-attivitajiet kollaborattivi hija li l-avvanzi xjentifiċi jiġu tradotti f'impatt tanġibbli b'ritmu mgħaġġel. Kuntest Fl-Aġenda 2030 għall-Iżvilupp Sostenibbli, ir-rwol tax-xjenza, tat-teknoloġija u tal-innovazzjoni huwa mutur vitali tas-sostenibbiltà. Kemm l-UE kif ukoll l-UA jirrikonoxxu li t-tranżizzjoni sostenibbli lejn ekonomiji bbażati fuq l-għarfien tiddependi fuq ix-xjenza, ir-riċerka u l-innovazzjoni. L-investimenti fir-riċerka u l-innovazzjoni jiżguraw ġejjieni sostenibbli inklużiv. Ir-riċerka u l-innovazzjoni huma l-aħjar mezz biex ngħaġġlu t-tranżizzjonijiet ekoloġiċi u diġitali, insaħħu r-reżiljenza u t-tħejjija għall-kriżijiet u nappoġġaw il-kompetittività globali, speċifikament fiż-żminijiet tal-pandemija tal-coronavirus. Minbarra r-riċerka kollaborattiva fl-ambitu tal-Orizzont 2020 u tal-programm suċċessur tiegħu Orizzont Ewropa, li huma mmexxija 'l quddiem mill-isfidi soċjetali bħat-tibdil fil-klima u t-tfittxija għal għejun ta' enerġija rinnovabbli, kemm l-UE kif ukoll l-UA jagħrfu u jappoġġaw l-attivitajiet ta' riċerka mmexxija mir-riċerkaturi b'approċċ “minn isfel għal fuq” biex ir-riċerkaturi jkunu jistgħu jidentifikaw opportunitajiet u direzzjonijiet ġodda fil-qasam tar-riċerka. Dawn l-attivitajiet ta' riċerka “minn isfel għal fuq” se jiġu appoġġati mill-inizjattiva ARISE, li tkopri l-kontinent Afrikan. L-inizjattiva ARISE ser tiġi implimentata mill-Akkademja Afrikana tax-Xjenzi (African Academy of Sciences, AAS), li hija organizzazzjoni pan-Afrikana mhux allinjata, mhux politika u mhux għall-profitt li għandha l-viżjoni li tittrasforma l-ħajjiet tal-persuni fil-kontinent Afrikan permezz tax-xjenza. L-Alleanza għall-Aċċellerazzjoni tal-Eċċellenza fix-Xjenza fl-Afrika (Alliance for Accelerating Excellence in Science in Africa, AESA) hija pjattaforma tal-AAS u tal-Aġenzija għall-Iżvilupp tal-Unjoni Afrikan, in-NEPAD. Il-missjoni tal-AESA hija li ċċaqlaq iċ-ċentru tal-gravità tax-xjenza Afrikana lejn l-Afrika permezz tat-tfassil tal-aġenda, il-mobilizzazzjoni ta' finanzjament għar-Riċerka u l-Iżvilupp (R&D), u l-immaniġġjar ta' programmi ta' Xjenza, Teknoloġija u Innovazzjoni (XTI) madwar il-kontinent kollu. Il-Programm Pilota ARISE li tħabbar hawn fuq huwa ffinanzjat mill-Programm Pan-Afrikan ta' Azzjoni Annwali tal-2019. Għal Aktar Informazzjoni L-Alleanza Afrika-Ewropa Il-Programm Pan-Afrikan L-Akkademja Afrikana tax-Xjenzi